Só kan 2025 se skooljaar lykArgieffoto bloot ter illustrasie. (Foto: Unsplash) Die departement van onderwys het vandeesweek die voorgestelde kalender vir die 2025-skooljaar uitgereik. Hiervolgens begin die skooljaar eers op 13 Januarie vir onderwysers en op 15 Januarie vir leerders. Skole sluit 10 Desember 2025 vir leerders, met twee bykomende administratiewe dae vir onderwysers, wat op 12 Desember hul boeke kan wegpak. Die Suid-Afrikaanse Onderwysersunie (SAOU) voorsien egter reeds ontevredenheid onder sy lede oor die tydsberekening van die Desembervakansie, wat volgens hulle weereens nie genoeg tyd laat vir onderwysers om behoorlik te rus nie. Luidens die voorgestelde skoolkalender kan leerders 194 skooldae en onderwysers 198 skooldae verwag. Altesaam 27 vakansiedae sal deel uitmaak van die skoolvakansie, maar die Desembervakansie, wat oudergewoonte langer is as enige ander vakansie, is nie hierby ingesluit nie. Openbare vakansiedae en spesiale skoolvakansiedae (16) word ook nie hierby ingesluit nie. Chris Klopper, uitvoerende hoof van die SAOU, sê hy het reeds die voorgestelde kalender onder oë gehad en is tevrede met die getal skooldae wat voorgestel word. Die SAOU gaan egter nog met die departement samesprekings hou oor die voorgestelde lengte van vakansies. Die Aprilvakansie vir 2025 is weer net ŉ week lank en Klopper sê die vakbond stamp gedurig koppe met die departement hieroor. “Ons het al hoeveel keer gevra dat die departement die Aprilvakansie ŉ bietjie verleng, want in hierdie stadium is dit regtig nie ŉ behoorlike vakansie nie.” Dié vakansie sal in 2025 net so lank soos die Oktobervakansie wees. Die Desembervakansie is egter ŉ veel groter kopseer. Die SAOU wil hê dat die vakansie veel langer moet wees, aangesien onderwysers wat antwoordstelle vir die matriekeksamen merk, dikwels tot diep in die vakansie nog merk en dus nie behoorlik rus voor die nuwe skooljaar begin nie. “Dit is jaarliks vir ons ŉ probleem, maar ons sal weer met ons lede beraadslaag en vasstel of dit steeds ŉ bekommernis vir hulle is. Ek voorsien egter dat dit wel gaan wees.” Die SAOU win reeds kommentaar by sy lede in oor die voorgestelde kalender en sal na verwagting eersdaags sy eie kommentaar opstel en aan die departement oorhandig vir oorweging. Die voorgestelde skoolkalender.